Matriekmeisie dood 8 dae ná ongeluk | Netwerk24
01 Augustus 2021 08:04
Kayla Smith (18), die matriekmeisie van Polokwane wat ernstig in 'n motorongeluk buite dié stad beseer is, het Saterdagaand aan haar beserings in die Netcare Pholoso-hospitaal beswyk.
Sy was op 23 Julie saam met haar halfsuster, Zaskia da Silva (29), en 'n goeie vriend van haar, Charles van der Walt (52), 'n makelaar van Polokwane, in 'n gru-ongeluk op die R71 sowat 5 km buite Haenertsburg, het Marietie Louw-Carstens vroeër berig.
LEES OOK: Lang pad na herstel wag op matriekmeisie ná ongeluk
Van der Walt en Da Silva is op die toneel dood.
Van der Walt het die silwerkleurige Ford Mustang bestuur.
Dit is nie duidelik wat presies die oorsaak van die ongeluk was nie, maar Van der Walt het vermoedelik beheer oor die motor verloor.
Dit het in 'n graswal vasgery en etlike kere gerol voordat dit aan die onderpunt van die wal teen 'n boom gebots het.
Kayla Smith (18), wat Saterdagaand in die hospitaal aan haar beserings beswyk ná 'n ongeluk sowat 'n week gelede. Foto: Facebook/Kayla Smith
Kayla is in die waakeenheid van die Netcare Pholoso-hospitaal in Polokwane behandel, maar die verdowing waaronder sy die week geplaas was, was nie meer so sterk soos die naweek net ná die ongeluk nie.
Haar ma, Liza Venter, het Dinsdag aan Netwerk24 gesê dat Kayla in daardie stadium nog nie wakker was nie en nog nie met hulle kon praat nie.
Die omvang van haar beserings was ook nog onduidelik.
Da Silva se man, José, is verlede jaar dood.
Van der Walt was die Da Silva-egpaar se finansiële makelaar.
Die egpaar het twee jong seuns van onderskeidelik agt maande en drie jaar oud, wat nou in Da Silva se ma, Wanda Badenhorst, se sorg is.